দূর থেকেই খালিদের সামনে মদিনার মিনার ভেসে উঠলো। স্বপ্নের জগৎ থেকে যেন বাস্তবে ফিরে এলো খালিদ। হ্যাঁ ওই তো মদিনা। ওখানেই আছেন দ্বীনের নবী। সে তার ঘোড়া দ্রুত চালানোর জন্য লাগাম টেনে ধরলো। ঘোড়ার পিঠে চাবুক কষতে যাবে এ সময় কেউ যেন দূর থেকে প্রলম্বিত সুরে ডাকলো খা-লি-দ। খালিদ ডানে বায়ে সামনে তাকালো। না, নেই, কেউ কোথাও নেই। তবে ডাকলো কে? খালিদ ভাবলো মনের বিভ্রম। সে ঘোড়ার পিঠে চাবুক হানলো। এ সময় সে আবার শুনতে পেলো সেই ডাক, খা-লি-দ! মনে হলো ডাকটা পেছন থেকে আসছে। সে আবার থেমে গেল এবং ঘাড় ঘুরিয়ে পেছনে তাকালো। দেখলো দুই অশ্বারোহী তীব্রগতিতে ঘোড়া ছুটিয়ে তারই দিকে আসছে। এবার পুরোপুরি থেমে গেল খালিদ। আগন্তুকরা না পৌঁছা পর্যন্ত ওখানেই অপেক্ষা করলো। আগন্তুকরা ঘোড়া এনে দাঁড় করালো খালিদের পাশে।